Ir-Regolament tal-Kummissjoni (KE) Nru 2543/1999
ta' l-1 ta' Diċembru 1999
dwar in-nomenklatura ta' pajjiżi u territorji għall-istatistika tal-kummerċ esteru tal-Komunità u statistika tal-kummerċ bejn Stati Membri
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1172/95 tat-22 ta' Mejju 1995 dwar l-istatistika li għandha x'taqsam ma' kummerċ ta' merkanzija mill-Komunità u l-Istati Membri tagħha ma' Stati li m'humiex membri [1], kif emendat l-aħħar bir-Regolament (KE) Nru 374/98 [2],
Billi:
(1) skond l-Artikolu 9 tar-Regolament (EC) Nru 1172/95 l-introduzzjoni tan-nomenklatura ta' pajjiżi u territorji hija r-responsabbiltà tal-Kummissjoni;
(2) il-verżjoni tagħha valida fl-1 ta' Jannar 1999 kienet ġiet imniżżla fl-Anness għar-Regolament tal-Kummissjoni (KE) Nru 2645/98 [3];
(3) mill-1 ta' Jannar 1999 in-nomenklatura ta' pajjiżi u territorji hija bbażata fuq il-livell ISO alpha-2; huwa ahjar li jkun hemm perjodu ta' transizzjoni li jippermetti lill-Istati Membri li jadattaw rwieħhom għall-emendi li saru; billi huwa essenzjali għall-finijiet ta' sempliċità li dan il-perjodu ta' transizzjoni jintemm meta d-disposizzjonijiet li jirrevedu r-regoli dwar id-dokument uniku amministrattiv jidħlu fis-seħħ;
(4) il-miżuri li jinsabu f'dan ir-Regolament huma skond l-opinjoni tal-Kumitat ta' l-Istatistika dwar il-Kummerċ ta' Merkanzija ma' Pajjiżi li m'humiex Membri,
ADOTTAT DAN IR-REGOLAMENT:
Artikolu 1
Il-verżjoni valida fl-1 ta' Jannar 2000 tan-nomenklatura ta' pajjiżi u territorji għall-istatistika tal-kummerċ esteru tal-Komunità u statistika ta' kummerċ bejn Stati Membri hija mnizzla fl-Anness hawn taħt.
Artikolu 2
Dan ir-Regolament jidħol fis-seħħ fl-1 ta' Jannar 2000.
Madankollu, l-Istati Membri jistgħu jużaw kodiċijiet numeriċi bi tliet numri murija wkoll fl-Anness ma' dan ir-Regolament sakemm id-disposizzjonijiet li jirrevedu l-Anness 37 u 38 tar-Regolament tal-Kummissjoni (KE) Nru 2454/93 [4] jidħlu fis-seħħ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-1 ta' Diċembru 1999.